CELEX: 62009CN0103
Language: sl
Date: 2009-03-13 00:00:00
Title: Zadeva C-103/09: Predlog za sprejetje predhodne odločbe, ki ga je vložilo Court of Appeal (Združeno kraljestvo) 13. marca 2009 — Commissioners for Her Majesty's Revenue & Customs proti Weald Leasing Limited

6.6.2009   
            
            
               SL
            
            
               Uradni list Evropske unije
            
            
               C 129/8
            
         Predlog za sprejetje predhodne odločbe, ki ga je vložilo Court of Appeal (Združeno kraljestvo) 13. marca 2009 — Commissioners for Her Majesty's Revenue & Customs proti Weald Leasing Limited
   (Zadeva C-103/09)
   2009/C 129/13
   Jezik postopka: angleščina
   
      Predložitveno sodišče
   
   Court of Appeal
   
      Stranki v postopku v glavni stvari
   
   
      Tožeča stranka: Commissioners for Her Majesty's Revenue & Customs
   
      Tožena stranka: Weald Leasing Limited
   
      Vprašanja za predhodno odločanje
   
   
               1.
            
            
               Ali v okoliščinah, kot so te v obravnavani zadevi, v katerih večinoma oproščeni gospodarski subjekt vstopi v sistem zakupov osnovnih sredstev, ki vključuje tretjega posrednika, namesto da bi osnovna sredstva kupil neposredno, tak sistem zakupov osnovnih sredstev ali kateri koli njegov del ustvarja davčno ugodnost, ki je v nasprotju z namenom Šeste direktive (1) v smislu točke 74 sodbe Sodišča z dne 21. februarja 2006 v zadevi Halifax in drugi (C-255/02, ZOdl., str. I-1609, v nadaljevanju: sodba Halifax)?
            
         
               2.
            
            
               Ali je ob upoštevanju dejstva, da Šesta direktiva predvideva zakup osnovnih sredstev s strani oproščenih ali delno oproščenih gospodarskih subjektov, in ob upoštevanju sklicevanja Sodišča na „normalne komercialne transakcije“ v točkah 69 in 80 sodbe Halifax in točki 27 v sodbi z dne 22. maja 2008 v zadevi Ampliscientifica (C-162/07, ZOdl., str. I-4019) ter ob neobstoju takega sklicevanja v sodbi z dne 21. februarja 2008 v zadevi Part Service (C-425/06, ZOdl., str. I-897) zloraba, če oproščeni ali delno oproščeni gospodarski subjekt izvede tak zakup, čeprav v okviru svojih normalnih komercialnih transakcij ne opravlja poslov zakupa?
            
         
               3.
            
            
               Če je odgovor na drugo vprašanje pritrdilen:
               
                           (a)
                        
                        
                           Kakšna je upoštevnost izraza „normalne komercialne transakcije“ v okviru točk 74 in 75 sodbe Halifax: ali je izraz upošteven za točko 74, ali za točko 75, ali za obe?
                        
                     
                           (b)
                        
                        
                           Ali je sklicevanje na „normalne komercialne transakcije“ sklicevanje na:
                           
                                       (1)
                                    
                                    
                                       transakcije, ki jih zadevni davkoplačevalec običajno opravlja;
                                    
                                 
                                       (2)
                                    
                                    
                                       transakcije, ki jih pod tržnimi pogoji opravljata dve ali več oseb;
                                    
                                 
                                       (3)
                                    
                                    
                                       transakcije, ki so poslovno upravičene;
                                    
                                 
                                       (4)
                                    
                                    
                                       transakcije, ki ustvarjajo poslovna bremena in tveganja, ki so običajno združena s povezanimi poslovnimi ugodnostmi;
                                    
                                 
                                       (5)
                                    
                                    
                                       transakcije, ki niso umetne in imajo poslovno vsebino;
                                    
                                 
                                       (6)
                                    
                                    
                                       vsako drugo vrsto ali kategorijo transakcij?
                                    
                                 
                     
         
               4.
            
            
               Kakšna je primerna nova opredelitev, če se ugotovi, da sistem zakupov osnovnih sredstev ali kateri koli njegov del pomeni zlorabo? Zlasti, ali mora nacionalno sodišče ali organ, pristojen za pobiranje davkov:
               
                           (a)
                        
                        
                           spregledati obstoj tretjega posrednika in odrediti, da se DDV plača od tržne vrednosti zakupnin;
                        
                     
                           (b)
                        
                        
                           na novo opredeliti načrt zakupa kot neposredni nakup; ali
                        
                     
                           (c)
                        
                        
                           transakcije na novo opredeliti na drug način, za katerega sodišče ali organ, pristojen za pobiranje davkov, meni, da je primerno sredstvo, s katerim bi se na novo ugotovile okoliščine, ki bi prevladale, če transakcij, ki pomenijo zlorabo, ne bi bilo?
                        
                     
         
      (1)  Šesta direktiva Sveta z dne 17. maja 1977 o usklajevanju zakonodaje držav članic o prometnih davkih — Skupni sistem davka na dodano vrednost: enotna osnova za odmero (UL L 145, str. 1).